Diari Oficial de la Generalitat Valenciana


Sumari del DOGV 5195, del 09-02-2006 (2006/1433)

RESOLUCIÓ de 2 de febrer del 2006, de la Direcció General de Seguretat Industrial i Consum, per la qual s'establixen les bases de les convocatòries ordinàries dels exàmens teoricopràctics als quals es referix el capítol V de l'Orde de 23 d'abril de 1997, de la Conselleria d'Ocupació, Indústria i Comerç, s'establix el procediment d'expedició dels carnets professionals vinculats a estos i s'aprova el calendari de presentació de sol·licituds per a l'admissió a les esmentades proves durant l'any 2006.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5195

Data del DOGV
:   09-02-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/1433


Data del document
:   02-02-2006

Organisme emissor
:   Conselleria d'Empresa, Universitat i Ciència

Tipus de document
:   Resolució

Descriptors 

:   * material d'elevació
    * energia elèctrica
    * instal·lació frigorífica
    * calefacció
    * gas natural
    * manipulació
    * examen
    * climatització
    * caldera
    * reconeixement de títols
    * instal·lació sanitària

RESOLUCIÓ de 2 de febrer del 2006, de la Direcció General de Seguretat Industrial i Consum, per la qual s'establixen les bases de les convocatòries ordinàries dels exàmens teoricopràctics als quals es referix el capítol V de l'Orde de 23 d'abril de 1997, de la Conselleria d'Ocupació, Indústria i Comerç, s'establix el procediment d'expedició dels carnets professionals vinculats a estos i s'aprova el calendari de presentació de sol·licituds per a l'admissió a les esmentades proves durant l'any 2006. [2006/1433]  
L'article 13 de l'Orde de 23 d'abril de 1997, de la Conselleria d'Ocupació, Indústria i Comerç, per la que s'actualitza el procediment per a l'obtenció del carnet professional que autoritza la instal·lació, el manteniment i altres activitats en matèria de seguretat industrial en l'àmbit de la Comunitat Valenciana (DOGV núm. 2.985, de 6 de maig de 1997) establix que anualment es publicarà en el Diari Oficial de la Generalitat Valenciana el calendari d'exàmens a realitzar pels corresponents òrgans provincials que permeten l'accés a les distintes autoritzacions personals previstes per la normativa sobre seguretat industrial.  
A fi de complir este mandat, es dicta la present resolució, en la qual cal ressaltar com a principals novetats respecte a la de l'any passat la inclusió, per primera vegada, de les proves per a l'obtenció dels carnets d'Instal·lador autoritzat de productes petroliers líquids de categoria I, Instal·lador autoritzat de productes petroliers líquids de categoria II i de Reparador autoritzat de productes petroliers líquids de categoria III, regulats tots en la Resolució de 13 de juliol del 2005 (DOGV núm. 5.056, de 25 de juliol del 2005) d'este mateix òrgan directiu. Així mateix, i encara que enguany fou necessari realitzar una convocatòria extraordinària per part d'esta Direcció General mitjançant Resolució de 14 de juliol (DOGV núm. 5.057, de 26 de juliol del 2005), s'incorporen a la present, ara ja amb un caràcter ordinari, els exàmens referents al carnet d'Operador de grua mòbil autopropulsada en la subcategoria de ports de la Comunitat Valenciana on despleguen la seua activitat les societats estatals d'estiba i desestiba, subcategoria que ha sigut establida per a l'àmbit d'esta Comunitat Autònoma per la Resolució de 15 de juny del 2005 (DOGV núm. 5.051, de 18 de juliol del 2005).  
Així mateix, i també com a novetat, encara que ja en el pla processal, per a enguany es posa a la disposició dels aspirants un sistema telemàtic de preregistre que permet omplir i imprimir a través d'Internet tant la instància de participació en les proves com l'imprés d'abonament de la taxa administrativa associada, de manera que, una vegada liquidada davant qualsevol banc, caixa d'estalvis o entitats de crèdit de les que actuen com a entitats col·laboradores en la recaptació amb la Generalitat Valenciana, l'interessat pot presentar la documentació pertinent dirigida al corresponent Servei Territorial d'Indústria i Seguretat Industrial sense necessitat de presentar-s'hi .o esperar que li remeten, cas de cursar-se la sol·licitud per la via de l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. perquè li expedisquen el document de pagament vinculat a la sol·licitud en eixe moment presentada; es millora amb això el procediment, tant perquè es reduïx la presència no indispensable dels administrats en les dependències de l'administració, com perquè hi disposa, gràcies al mencionat sistema de preregistre, de la informació declarada per cada interessat en la seua sol·licitud en suport informàtic.  
Finalment, i en aplicació del principi d'impuls i celeritat que ha de presidir el procediment administratiu, i com que la resta de requisits exigibles han degut ser acreditats per cada un dels aspirants per a ser admesos a la corresponent prova, i la superació d'esta es configura com un requisit més, precisament l'últim en la seqüència procedimental, s'elimina la necessitat que els interessats que les hagen superades hagen de formular novament sol·licitud d'expedició del corresponent certificat o carnet professional, de manera que en el mateix acte administratiu l'òrgan competent avalua el compliment del dit requisit per part de cada interessat a través de l'aprovació de la relació definitiva de sol·licitants que han resultat aptes, no aptes i no presentats i per als primers resol l'expedició dels corresponents carnets professionals, els quals s'inscriuran d'ofici en el Registre de Professionals Autoritzats, d'acord amb el que disposa l'article 4 de l'Orde de 23 d'abril de 1997, de la Conselleria d'Ocupació, Indústria i Comerç, i es notificaran individualment.  
En virtut de les facultats atorgades per la disposició final primera de l'Orde de 23 d'abril de 1997 i el Decret 184/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Empresa, Universitat i Ciència (DOGV núm. 4.857, de 6 d'octubre del 2004), esta Direcció General de Seguretat Industrial i Consum resol:  
Primer  
Establir per a l'any 2006 les bases de les convocatòries dels exàmens teoricopràctics als quals es referix el capítol V de l'Orde de 23 d'abril de 1997 de la Conselleria d'Ocupació, Indústria i Comerç, i el procediment d'expedició dels carnets professionals o certificats de qualificació individual vinculats a estos que autoritzen la instal·lació, el muntatge, el manteniment, la reparació, l'operació i altres activitats en matèria de seguretat industrial, els quals figuren en l'annex I de la present resolució.  
Segon  
Aprovar el calendari per a l'any 2006 que figura en l'annex II per a la presentació de sol·licituds, a l'efecte de ser admés a les proves assenyalades en el punt primer de la present resolució.  
La present resolució no és definitiva en via administrativa i contra ella podrà interposar-se recurs d'alçada davant del secretari autonòmic d'Empresa en el termini d'un mes, comptat des de l'endemà de la notificació, d'acord amb el que establix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 2 de febrer del 2006.. El director general de Seguretat Industrial i Consum: Carlos Mazón Guixot.  
ANNEX I  
BASES DE LES CONVOCATÒRIES I PROCEDIMENT   
D'EXPEDICIÓ DE CARNETS PROFESSIONALS  
Les presents bases regiran en les convocatòries de les proves assenyalades en l'article 12 de l'Orde de 23 d'abril de 1997, de la Conselleria d'Ocupació, Indústria i Comerç, per a l'obtenció dels carnets o certificats indicats en la base 1.  
Base 1. Àmbit d'aplicació  
Els carnets o certificats de qualificació individual, segons corresponga, següents:  
AI Instal·lador de calefacció i aigua calenta sanitària.  
CI Instal·lador de climatització.  
AM Mantenidor de calefacció i aigua calenta sanitària.  
CM Mantenidor de climatització.  
IPPL-I Instal·lador autoritzat de productes petroliers líquids   
 de categoria I.  
IPPL-II Instal·lador autoritzat de productes petroliers líquids   
 de categoria II.  
RPPL-III Reparador autoritzat de productes petroliers líquids   
 de categoria III  
FO Instal·lador de fontaneria.  
G1 Instal·lador de gas IG-I.  
G2 Instal·lador de gas IG-II.  
G3 Instal·lador de gas IG-III.  
G4 Instal·lador de gas IG-IV.  
IBTB Baixa tensió. Categoria Bàsica.  
IBTE Baixa tensió. Categoria Especialista, en les nou modalitats previstes en la Resolució de 23 d'abril del 2003 del director general d'Indústria i Energia (DOGV núm. 4.502, de 19 de maig del 2003).  
FR Instal·lador reparador frigorista.  
OC Operador industrial de calderes.  
GT Operador de grua torre (gruista).  
GMA Operador de grua mòbil autopropulsada. Categoria A.  
GMB Operador de grua mòbil autopropulsada. Categoria B.  
GMPA Operador de grua mòbil autopropulsada. Categoria A, subcategoria de ports de la Comunitat Valenciana on desenvolupen la seua activitat les societats estatals d'estiba i desestiba (subcategoria denominada amb la codificació abreviada .de ports.).  
GMPB Operador de grua mòbil autopropulsada. Categoria B, subcategoria de ports de la Comunitat Valenciana on desenvolupen la seua activitat les societats estatals d'estiba i desestiba (subcategoria denominada amb la codificació abreviada .de ports.).  
Base 2. Requisits dels candidats  
2.1 Per a ser admesos a la realització de les proves els aspirants hauran de reunir els requisits següents:  
2.1.1. Tenir complits els setze anys i plena capacitat d'obrar, excepte per a les especialitats d'Operador de grua torre (gruista), Instal·lador autoritzat de productes petroliers líquids, en qualsevol de les seus categories I i II, i de Reparador autoritzat de productes petroliers líquids de categoria III, en les quals s'ha de ser major d'edat. Per a l'especialitat d'Operador de grua mòbil autopropulsada, en qualsevol de les seues categories i, si és el cas, subcategoria, en la qual caldrà haver complit 18 anys en el moment de realitzar la sol·licitud del curs habilitador a què es referix la base 2.1.2.  
2.1.2. Acreditar estar en possessió, o en condicions d'obtenir-la, de la titulació mínima i/o, si és el cas, el certificat de superació d'un curs habilitador impartit per un centre autoritzat, que s'indica per a cada especialitat i categoria de carnet o certificat de qualificació individual en l'annex I de la Resolució de 9 de gener de 1996 de la Direcció General d'Indústria i Energia, (DOGV núm. 2683, de 7 de febrer de 1996), i les seues modificacions:  
. Per a les especialitats d'Instal·lador de calefacció i aigua calenta sanitària, Instal·lador de climatització, Mantenidor de calefacció i aigua calenta sanitària i Mantenidor de climatització, les establides en el Reial Decret 1.751/1998, de 31 de juliol, pel qual s'aprova el Reglament d'Instal·lacions Tèrmiques en els Edificis i les seues Instruccions Tècniques Complementàries ITE, i es crea la comissió assessora per a les instal·lacions tèrmiques dels edificis (BOE núm. 186, de 5 d'agost de 1998, correcció d'errades del BOE núm. 259, de 29 d'octubre de 1998), la seua modificació pel Reial Decret 1.218/2002, de 22 de novembre (BOE núm. 289, de 3 de desembre del 2002), i en la Resolució de 18 de juny del 2003, de la Direcció General d'Indústria i Energia, per la qual s'aprova la Instrucció sobre els requisits per a obtenir els carnets professionals d'Instal·lador-mantenidor de calefacció i aigua calenta sanitària (IMCA) i de climatització (IMCL) (DOGV núm. 4.561, de 7 d'agost del 2003).  
. Per a l'especialitat d'Operador industrial de calderes, les establides en la Resolució de 6 de maig del 2002 de la Direcció General d'Indústria i Energia de la Conselleria d'Innovació i Competitivitat (DOGV núm. 4.250, de 16 de maig del 2002).  
. Per a l'especialitat d'Operador de grua torre (gruista), les establides en la Resolució de 7 d'octubre del 2003, de la Direcció General d'Indústria i Investigació Aplicada de la Conselleria d'Indústria, Comerç i Turisme, per la qual s'incorpora l'especialitat de professional autoritzat denominada Operador de grua torre (gruista) a les indicades en la disposició addicional segona de l'Orde de 23 d'abril de 1997, de la Conselleria d'Ocupació, Indústria i Comerç, i s'adapten els requisits i les condicions generals establits en esta als canvis específics introduïts per la reglamentació tècnica que han de complir els dits professionals (DOGV núm. 4.610, de 17 d'octubre del 2003), i la seua modificació per Resolució de 20 de juliol del 2004 (DOGV núm. 4.810, de 2 d'agost del 2004).  
. Per a l'especialitat d'Operador de grua mòbil autopropulsada, les establides, d'acord amb la categoria corresponent, en la Resolució de 7 d'octubre del 2003, de la Direcció General d'Indústria i Investigació Aplicada de la Conselleria d'Indústria, Comerç i Turisme, per la qual s'incorpora l'especialitat de professional autoritzat denominada Operador de grua mòbil autopropulsada a les indicades en la disposició addicional segona de l'Orde de 23 d'abril de 1997 de la Conselleria d'Ocupació, Indústria i Comerç, i s'adapten els requisits i les condicions generals establits en esta als canvis específics introduïts per la reglamentació tècnica que han de complir els dits professionals (DOGV núm. 4.610, de 17 d'octubre del 2003), i la seua modificació per Resolució de 24 de maig del 2004 (DOGV núm. 4.782, de 24 de juny del 2004). Així mateix, i quan la subcategoria sol·licitada siga la de Ports de la Comunitat Valenciana on desenvolupen la seua activitat les societats estatals d'estiba i desestiba, caldrà ajustar-se al que disposa la Resolució de 15 de juny del 2005, de la Direcció General de Seguretat Industrial i Consum de la Conselleria d'Empresa, Universitat i Ciència, per la qual s'adapta la Resolució de 7 d'octubre del 2003 de la Direcció General d'Indústria i Investigació Aplicada de la Conselleria d'Indústria, Comerç i Turisme, relativa a l'especialitat de professional autoritzat denominada Operador de grua mòbil autopropulsada, a les característiques pròpies dels ports de la Comunitat Valenciana on desenvolupen la seua activitat les societats estatals d'estiba i desestiba (DOGV núm. 5.051, de 18 de juliol del 2005).  
. Per a l'especialitat de Baixa tensió, les establides, d'acord amb la categoria i, si és el cas, modalitat corresponent, en la ITC-BT-03 Instal·ladors autoritzats en baixa tensió del Reial Decret 842/2002, de 2 d'agost, pel qual s'aprova el Reglament Electrotècnic per a Baixa Tensió (BOE núm. 224, de 18 de setembre del 2002), i la seua modificació per la sentència de la Sala Tercera del Tribunal Suprem de 17 de febrer del 2004 (BOE núm. 82, de 5 d'abril del 2004).  
. Per a les especialitats d'Instal·lador autoritzat de productes petroliers líquids, en qualsevol de les dues categories I i II, i de Reparador autoritzat de productes petroliers líquids de categoria III, les establides en el Reial Decret 365/2005, de 8 d'abril, pel qual s'aprova la instrucció tècnica complementària MI-IP05, instal·ladors o reparadors i empreses instal·ladores o reparadores de productes petroliers líquids (BOE núm. 100, de 27 d'abril del 2005), i en la Resolució de 13 de juliol del 2005, de la Direcció General de Seguretat Industrial i Consum de la Conselleria d'Empresa, Universitat i Ciència, per la qual s'incorporen les especialitats de professional autoritzat denominades Instal·lador de productes petroliers líquids i Reparador de productes petroliers líquids, a les indicades en la disposició addicional segona de l'Orde de 23 d'abril de 1997, de la Conselleria d'Ocupació, Indústria i Comerç, i s'adapten els requisits i les condicions generals establits en l'esmentada norma als canvis específics introduïts per la reglamentació bàsica estatal que han de complir els dits professionals (DOGV núm. 5.056, de 25 de juliol del 2005).  
Les equivalències entre les titulacions exigibles d'acord amb els paràgrafs anteriors i les que pogueren fer valer els aspirants hauran de ser certificades, en tot cas, per l'autoritat educativa competent. No obstant això, no caldrà el dit certificat quan les titulacions que s'aporten estiguen previstes en la Resolució de 20 de febrer del 2004, de la Direcció General d'Indústria i Investigació Aplicada, per la qual s'assenyalen i especifiquen els títols de Formació Professional inclosos en l'estructura del sistema educatiu que acrediten el requisit de formació mínima necessària per a obtenir cada un dels carnets d'instal·lador i/o mantenidor autoritzat previstos en l'àmbit de la seguretat industrial (DOGV núm. 4.725, de 2 d'abril del 2004) i la seua modificació operada per Resolució de 25 de gener del 2006, d'esta Direcció General.  
Quan les titulacions s'hagen obtingut en l'estranger, caldrà estar en possessió de la credencial que acredite la seua homologació a l'exigida per a cada carnet.  
Els aspirants que, d'acord amb la legislació aplicable a cada cas, aporten certificats de superació de cursos de duració reduïda o que prevegen exempció de parts del temari dels cursos en atenció a la seua pràctica professional en la matèria, hauran d'adjuntar la corresponent acreditació relativa a l'esmentada experiència.  
2.1.3. Per a les especialitats d'Operador de grua torre (gruista) i Operador de grua mòbil autopropulsada, en qualsevol de les seues categories i, si és el cas, subcategoria, la superació d'un examen mèdic en els termes indicats en el punt segon de les resolucions de 7 d'octubre del 2003, de la Direcció General d'Indústria i Investigació Aplicada de la Conselleria d'Indústria, Comerç i Turisme, i en la Resolució de 15 de juny del 2005, de la Direcció General de Seguretat Industrial i Consum de la Conselleria d'Empresa, Universitat i Ciència, abans esmentades.  
2.2. Tots els requisits enumerats en la base 2.1. s'hauran de posseir el dia d'acabament del termini de presentació de sol·licituds i mantenir en el moment d'expedició del corresponent carnet o certificat.  
Base 3. Presentació de sol·licituds i documentació acreditativa dels requisits  
3.1. Els qui desitgen prendre part en estes proves podran optar per omplir l'imprés que apareix disponible en el sistema telemàtic de preregistre de sol·licituds en l'adreça electrònica http://www.gva.es/industria/main\_v.htm, en l'apartat servicis interactius. o bé la instància que apareix en l'annex I-A, la qual serà facilitada gratuïtament en els serveis territorials d'Indústria i Seguretat Industrial de les tres províncies, en la Direcció General de Seguretat Industrial i Consum, així com en qualsevol de les oficines PROP. L'emplenament telemàtic del mencionat imprés implicarà el preregistre administratiu de la dita informació.  
La relació de documents exigits i de titulacions recollides en el model de sol·licitud que apareix en el mencionat annex I-A té caràcter informatiu i, en tot cas, caldrà ajustar-se al que disposa la regulació explicitada en la base 2.  
A la instància assenyalada, amb independència de la via utilitzada per a l'emplenament de les indicades en el paràgraf anterior, s'adjuntarà la següent documentació corresponent a cada interessat:  
a) Original i còpia o còpia compulsada del document nacional d'identitat, o document identificador equivalent, en vigor. A més, en el cas d'estrangers que no siguen nacionals d'estats membres de la Unió Europea, documentació que acredite la seua situació legal a Espanya.   
b) Original i còpia o còpia degudament autenticada dels documents que acrediten el compliment dels requisits assenyalats en les bases 2.1.2. i, si és el cas, 2.1.3., d'acord amb l'especialitat sol·licitada.  
c) Opcionalment, el justificant, degudament validat per qualsevol banc, caixa d'estalvis o entitats de crèdit de les que actuen com a entitats col·laboradores en la recaptació amb la Generalitat Valenciana, d'haver pagat la corresponent taxa administrativa relativa als drets d'examen. La presentació d'este document només es podrà efectuar quan l'interessat haja omplit i obtingut el rebut de pagament de la taxa a través d'Internet en la pàgina web de la Conselleria d'Empresa, Universitat i Ciència, accessible en l'adreça http://www.gva.es/industria/main\_v.htm en l'apartat servicis interactius. En qualsevol altre cas, el rebut de pagament per a fer efectiva la taxa serà expedit pel Servei Territorial d'Indústria i Seguretat Industrial al qual s'adrece la documentació assenyalada en els incisos a) i b) precedents; i haurà de presentar-se amb posterioritat i sempre dins del termini establit per a la presentació de sol·licituds.  
En l'annex I-B s'indiquen les adreces d'emplaçament i els números de telèfon i fax dels serveis territorials d'Indústria i Seguretat Industrial i de la Direcció General de Seguretat Industrial i Consum als quals podran dirigir-se els interessats per a obtenir informació relacionada amb la present resolució.  
3.2. La presentació de la documentació assenyalada en la base anterior es realitzarà, preferiblement, en el Registre General del Servei Territorial d'Indústria i Seguretat Industrial corresponent a la província en què l'aspirant vulga realitzar les proves (vegeu annex I-B), o en la forma establida en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999. Els terminis de presentació de sol·licituds per a les convocatòries ordinàries durant 2006 seran els assenyalats en l'annex II de la present resolució.   
3.3. Els aspirants amb minusvalideses hauran d'indicar mitjançant un escrit annex a la sol·licitud, quan corresponga, les possibles adaptacions de temps i mitjans que estimen necessàries per a la realització de les proves.  
3.4. Els interessats a obtenir més d'un carnet o certificat dins de la mateixa convocatòria presentaran una sol·licitud normalitzada independent per cada un d'ells, junt amb la corresponent documentació. No obstant això, podrà utilitzar-se un mateix imprés per a sol·licitar participar en les proves per a l'obtenció de més d'una modalitat de la Categoria Especialista del Certificat de Qualificació Individual en Baixa Tensió.  
3.5. La sol·licitud en diverses províncies per a l'admissió als exàmens teoricopràctics per a l'obtenció d'un mateix carnet, dins d'una mateixa convocatòria, serà motiu d'exclusió de l'interessat.  
3.6. L'import de 28,15 euros corresponent als drets d'examen s'ingressarà en qualsevol banc, caixa d'estalvis o entitats de crèdit de les que actuen com a entitats col·laboradores en la recaptació amb la Generalitat Valenciana. La formalització de les sol·licituds per a la realització de les proves relatives a cada un dels carnets a què s'aspire comportarà el pagament dels drets d'examen corresponents a cadascun. La falta de justificació del pagament en el termini establit dels drets d'examen determinarà l'exclusió de l'aspirant. A fi d'evitar la necessitat que els interessats hagen d'obtenir presencialment el rebut o l'imprés per al pagament de la taxa corresponent al procediment administratiu sol·licitat o la tramesa a l'adreça indicada en la sol·licitud per l'interessat per part del respectiu servei territorial d'Indústria i Seguretat Industrial, s'hi podrà omplir i obtenir a través d'Internet en la pàgina web de la Conselleria d'Empresa, Universitat i Ciència, accessible en l'adreça http://www.gva.es/industria/main\_v.htm en l'apartat servicis interactius.  
Base 4. Admissió d'aspirants  
4.1. Expirat el termini de presentació de sol·licituds, els caps de cada un dels serveis territorials d'Indústria i Seguretat Industrial aprovaran i faran públiques, en el termini màxim de vint dies hàbils, les llistes provisionals d'admesos i exclosos per a cada un dels carnets o certificats esmentats en la base 1 per als quals s'hagueren presentat sol·licituds per a la realització d'examen en el respectiu àmbit provincial, amb indicació individualitzada de les causes d'exclusió dels interessats que no hagueren resultat admesos. En les llistes hauran de constar, en tot cas, els cognoms, el nom i el número del document nacional d'identitat, o document identificador equivalent, de tots i cada un dels interessats. Els llistats mencionats s'exposaran, almenys, als taulers d'anuncis dels serveis territorials d'Indústria i Seguretat Industrial de cada província (vegeu annex I-B). Així mateix, es podrà consultar individualment, introduint les dades personals oportunes, l'admissió o exclusió provisional a l'examen en l'adreça electrònica http://www.gva.es/industria/main\_v.htm. Igualment podrà realitzar-se esta consulta individual telefonant al número 012 de la Generalitat Valenciana, aportant les dades necessàries per a identificar la o les sol·licituds formulades. Els llistats esmentats hauran de romandre als taulers d'anuncis fins que s'esgote el termini d'esmena a què es referix la base 4.2.  
4.2. Els aspirants exclosos provisionalment, així com els que no figuren expressament en la relació d'admesos i exclosos, disposaran d'un termini de deu dies hàbils, comptats a partir de l'endemà de la publicitat de les llistes provisionals als taulers d'anuncis dels respectius serveis territorials, per poder esmenar els defectes o les omissions que n'hagueren motivat l'exclusió. En el termini màxim de vint dies hàbils amb relació a l'acabament del període d'esmena, els caps dels serveis territorials d'Indústria i Seguretat Industrial procediran a aprovar les llistes definitives d'admesos i exclosos en la convocatòria per tipus de carnet i les faran públiques pels mateixos mitjans que hagueren utilitzat en el punt anterior. En les llistes definitives constaran, així mateix, les dates, les hores i els llocs en què es realitzaran les corresponents proves, així com, si és procedent, s'especificarà el material i/o la documentació que podran utilitzar els interessats durant la realització dels exàmens, sempre que l'aporten ells. Estos llistats hauran de romandre als taulers d'anuncis esmentats fins a la data d'acabament de les proves.  
Base 5. Exàmens  
Els exàmens teoricopràctics s'ajustaran a allò que ha establit la legislació vigent corresponent a cada un dels carnets a què s'aspire.  
Amb la finalitat d'acreditar la personalitat, els aspirants que es presenten als exàmens hauran d'anar proveïts del document nacional d'identitat o document identificador equivalent. El personal de la Conselleria d'Empresa, Universitat i Ciència, designat per a atendre i vigilar el desenvolupament de les proves, sol·licitarà als aspirants que s'identifiquen abans d'accedir als llocs on es realitzen els exàmens. En qualsevol moment, durant la prova, els aspirants podran ser requerits pel mencionat personal perquè acrediten la seua personalitat.  
Base 6. Qualificació dels exercicis  
Els exàmens es qualificaran d'apte i no apte.  
Base 7. Llista d'aprovats i expedició de carnets professionals  
7.1. En cada convocatòria, els caps dels serveis territorials d'Indústria i Seguretat Industrial aprovaran la relació provisional dels aspirants que resulten aptes i no aptes en els exàmens teoricopràctics realitzats per a cada un dels tipus de carnet. En cada llistat s'indicarà el document nacional d'identitat o document identificador equivalent i la qualificació obtinguda de tots i cada un dels presentats, d'acord amb el que s'ha especificat en la base anterior, amb indicació dels admesos no presentats a les proves. En esta, s'explicitarà el termini perquè els interessats puguen sol·licitar per escrit la revisió de l'examen i el lloc, els dies i l'horari en què es podran realitzar les dites revisions. Estos acords seran exposats als taulers d'anuncis dels serveis territorials corresponents. Així mateix, es podrà consultar individualment el resultat provisional obtingut per cada un dels participants en les proves, introduint les dades oportunes en l'adreça electrònica http://www.gva.es/industria/main\_v.htm. Igualment podrà realitzar-se esta consulta individual telefonant al número 012 de la Generalitat Valenciana, aportant les dades necessàries per a identificar cada participant. Estos llistats hauran de romandre als taulers d'anuncis fins que es done publicitat a les llistes definitives a què es referix la base 7.2.  
7.2, Finalitzat el procés de revisió, i en tot cas en el termini màxim de tres mesos des de la data d'acabament de les corresponents proves, cada un dels caps dels serveis territorials d'Indústria i Seguretat Industrial resoldrà, tant la relació definitiva d'aptes i no aptes, amb indicació dels admesos no presentats a les proves, com l'expedició individualitzada del corresponent carnet o certificat per a aquells que hagen resultat aptes, document que es notificarà a cadascuns en el termini d'un mes des de la data de l'esmentada resolució, en la qual s'indicarà el recurs que siga procedent contra ella. Cada una d'estes resolucions tindran la mateixa publicitat que la indicada en la base 7.1. Fins que s'esgote el termini de recurs.  
7.3. D'acord amb l'article 4 de l'Orde de 23 d'abril de 1997, de la Conselleria d'Ocupació, Indústria i Comerç, els carnets professionals o certificats individuals que s'expedisquen s'inscriuran d'ofici en el Registre de Professionals Autoritzats.